95 ሺ የጋራ መኖሪያ ቤቶች እስከ ሰኔ ግንባታቸው ተጠናቆ ለተጠቃሚ ይተላለፋሉ
 – በ2006 የበጀት ዓመት በአዲስ አበባ በግንባታ ሂደት ላይ ያሉ 95ሺ የጋራ መኖሪያ ቤቶች ላይ አስፈላጊው ክትትልና ድጋፍ በማድረግ ግንባታው ተጠናቆ ለተጠቃሚው ሕብረተሰብ እንደሚተላለፍ የከተማ አስተዳደሩ ከንቲባ ጽህፈት ቤት አስታወቀ፡፡ግንባታቸው በተጠናቀቁ የጋራ መኖሪያ ቤቶች ላይ የመሰረተ ልማት ሥራ እየተሰራ መሆኑን የገለፀው የከተማ አስተዳደሩ ሪፖርት፣ በ20/80 ፕሮግራም አዲስ የሚጀመሩ የ50 ሺ ቤቶች ግንባታን አስመልክቶ የዲዛይን ሥራ፣ የመሬት ዝግጅትና የግንባታ ግብዓት በማሟላት ግንባታው በበጀት አመቱ መጨረሻ 40 በመቶ እንዲጠናቀቅ ይደረጋል፡፡ በ40/60 ቁጠባ ቤቶች፣ በቃሊቲ ክራውን ሆቴል አካባቢና በሰንጋተራ የተጀመሩ 1ሺ 290 ቤቶች ግንባታ እንዲፋጠን የሚደረግ ሲሆን በተጨማሪም አስፈላጊውን የግብዓት ቅድመ ዝግጅት በአመቱ መጨረሻ ግንባታው 40 በመቶ እንደሚጠናቀቅና የ2ሺ 500 የማህበር ቤቶች ግንባታ ለመጀመር አስፈላጊው ዝግጅት መጠናቀቁን የአስተዳደሩ ኮሙኒኬሽን ጉዳዮች ቢሮ ዘግቧል፡፡